আপনার আধার নম্বর যদি অন্য কারও জানা থাকে, তা হলেই সে উঁকি দিতে পারবে আপনার ব্যাঙ্কের দিকে। জেনে যাবে কোন ব্যাঙ্কে অ্যাকাউন্ট রয়েছে আপনার! খুব সহজে বাড়িতে বসেই এ কাজ করা যাবে। এক সর্বভারতীয় সংবাদমাধ্যমে প্রকাশিত প্রতিবেদন থেকে এমনটাই জানা গিয়েছে। 
আপনার আধার নম্বর ও ব্যাঙ্কের সংযোগ হয়েছে কি না তা জানার দু’রকম পদ্ধতির কথা জানিয়েছে আধার নির্মাণকারী ইউআইডিএআই (ইউনিক আইডেন্টিফিকেশন অথোরিটি অফ ইন্ডিয়া)। তার মধ্যে একটি পদ্ধতি অনলাইন। সেক্ষেত্রে কিন্তু মোবাইলে ওটিপি (ওয়ান টাইম পাসওয়ার্ড) আসবে। সেই ওটিপি দিলে তবেই জানা যাবে আধারের সংযোগ সম্পর্কিত খোঁজ।
এ ছাড়া আরও একটি পদ্ধতি আছে, যেখানে ওটিপির কোনও প্রয়োজন নেই। ডিসেম্বরের শেষে এই নিয়মের কথা জানিয়েছে ইউআইডিএআই। পদ্ধতিটি নিম্নরূপ—
১) প্রথমে ফোনে *৯৯*৯৯*১# ডায়াল করতে হবে। এর জন্য ৫০ পয়সা চার্জ হিসেবে কেটে নেওয়া হবে।
২) এর পর একটি ডায়ালগ বক্স আসবে ফোনে, যেখানে আপনাকে আপনার ১২ অঙ্কের আধার নম্বর লিখতে হবে।
৩) এর পর আপনার কাছে জানতে চাওয়া হবে নম্বরটি সঠিক লেখা হয়েছে কি না। 
৪) আপনি ‘কনফার্ম’ করে দিলেই জানতে পেরে যাবেন আপনার ব্যাঙ্কের সঙ্গে আপনার আধার নম্বর সংযুক্ত হয়েছে কি না।
এ ক্ষেত্রে আপনার জায়গায় অন্য যে কেউই আপনার আধার নম্বর ব্যবহার করে অনায়াসেই আপনার ব্যাঙ্কের নামও জেনে যাবে।

এই বিষয়ে অন্যান্য খবর

মোবাইলের সঙ্গে আধার যুক্ত করা আরও সহজ হয়ে যাচ্ছে আগামী মাসেই


তবে এই পদ্ধতিতে কেবল ব্যাঙ্কের নামই জানা যাবে। ব্যাঙ্কের অ্যাকাউন্ট নম্বর বা অন্যান্য তথ্য মোটেই এ থেকে জানা যাবে না। তা ছাড়া, সব ব্যাঙ্কের নামও এ ভাবে জানা যাবে না।